Kohati tundub, et puudub sõnum, lihtsalt visatakse head nalja. Samas lugu on vägagi olemas, seetõttu erineb näiteks Mr. Bean'i filmidest. Homer on uskumatult võimatu, ometi suudab ta piirsituatsioonides end koguda ja paraja annuse  õnne korral ära hoida saatuslikud pöörded. Nii elabki Simpsonite-pere Springfield'is edasi kuni päevi antud. Simpsonites on lahedalt seotud päevakajalised teemad multikaesteetikaga. Sellisena sobib ta humoorikaks vahepalaks tööst väsinud pereisale, musta huumorit hindavale pereemale ja loomulikult lastele. Vint on meeldivalt üle keeratud ja Matt Groening pole pea 20aastase simpsonikarjääri jooksul väsinud. Selle eeldus näib olevat vabadus visata nalja kõige üle, mis maailmas toimub. Miski pole ebasobiv kui  see on naljakas, käib karakteriga kokku ja teenib lugu. Selline suhtumine avab filmitiimi sisemuses peituva kreatiivsuseruumi uksekese. Meeldib või ei meeldi, keda see kotib? Igal juhul on tegu ennast tõestanud ja samas mitte läbipõlenud meelelahutajaga. Austajaid on palju ja see on võimas jõud, millele vastu astub ainult rumal või ilma huumorimeeleta. Mis teeb tegelikult sama välja.